ທ່ານນາງຊູຈີຮ້ອງຂໍຕໍ່ ກອງປະຊຸມເສດຖະກິດໂລກ
ຜູ້ນຳປະຊາທິປະໄຕຂອງມຽນມາກ່າວວ່າ ມຽນມາຕ້ອງໄດ້ເຊື່ອມຕໍ່ຄືນ ກັບປະຊາຄົມໂລກ
ຜູ້ນຳປະຊາທິປະໄຕມຽນມາທ່ານ ນາງອອງຊານຊູຈີ ຮຽກຮ້ອງໃຫ້ ພວກຜູ້ນຳຂອງໂລກແລະຫົວໜ້າ ຄະນະບໍລິຫານທຸລະກິດທີ່ກຳລັງ ປະຊຸມກັນຢູ່ເມືອງ Davos ປະເທດ Switzerland ຊຸກຍູ້ປະຊາທິປະໄຕແລະການເຕີບໂຕ ຂອງເສດຖະກິດຢູ່ໃນປະເທດຂອງທ່ານນາງ ໃນຄຳປາໄສທີ່ມີການອັດລ່ວງໜ້າແລ້ວນຳໄປເປີດທີ່ກອງປະຊຸມເສດຖະກິດໂລກ ໃນມື້ວານນີ້ ທ່ານນາງອອງຊານຊູຈີກ່າວວ່າ ປະຊາຊົນຊາວມຽນມາ ຕ້ອງການຢາກເປັນພາກສ່ວນຂອງ ປະຊາຄົມໂລກ ທ່ານນາງເວົ້າວ່າ ສ່ວນໃຫຍ່ຂອງປະຊາກອນມຽນມາຈຳນວນ 55 ລ້ານຄົນໄດ້ ຖືກປະປ່ອຍ ໄວ້ຢູ່ຂ້າງຫຼັງຂະນະທີ່ໂລກພວມກ້າວໄປຂ້າງໜ້າຢ່າງວ່ອງໄວແລະມຽນມາຍັງສືບຕໍ່ປະສົບກັບ ບັນຫາຂັດແຍ້ງທາງດ້ານການເມືອງ ທ່ານນາງອອງຊານຊູຈ ີກ່າວວ່າ ທັງໆທີ່ມຽນມາອຸດົມ ສົມບູນໄປດ້ວຍຊັບຍາກອນທຳມະຊາດ ແຕ່ການພັດທະນາຢູ່ໃນປະເທດດັ່ງກ່າວ ແມ່ນຍັງລ້າ ຫຼັງບັນດາປະເທດເພື່ອນບ້ານ ທ່ານນາງໄດ້ຮຽກຮ້ອງ ໃຫ້ມີການລົງທຶນໃນດ້ານເທັກໂນໂລຈີແລະໂຄງລ່າງພື້ນ ຖານແລະ ພ້ອມດຽວກັນກໍຮຽກຮ້ອງໃຫ້ພວກທີ່ອາດຈະມາລົງທຶນໃຫ້ການເຄົາລົບ ນັບຖືສິດທິມະນຸດ ແລະປົກປັກຮັກສາສະພາບແວດລ້ອມ ຂະນະດຽວກັນ ທ່ານນາງກໍຮັບຮູ້ວ່າຖ້າຫາກບໍ່ມີສະຖຽນລະພາບທາງດ້ານການເມືອງແລະ ການສ້າງຄວາມປອງດອງຊາດຢູ່ໃນມຽນມາແລ້ວ ປະເທດດັ່ງກ່າວກໍອາດຈະບໍ່ສາມາດຮວມ ໂຕເຂົ້າຢູ່ໃນປະຊາຄົມໂລກໄດ້ຢ່າງເຕັມທີ່ ໃນຕອນເຊົ້າວານນີ້ສານອຸທອນພິເສດຂອງມຽນມາໄດ້ປະຕິເສດຕໍ່ການຂໍອຸທອນຂອງທ່ານ ນາງອອງຊານຊູຈີທີ່ຢາກໃຫ້ຄືນຖານະເດີມໃຫ້ແກ່ພັກການເມືອງຂອງທ່ານນາງຫຼັງຈາກພັກ ດັ່ງກ່າວ ໄດ້ຖືກຍຸບໃນປີກາຍ ຍ້ອນໄດ້ປະຕິເສດບໍ່ຍອມໄປຈົດທະບຽນ ເພື່ອເຂົ້າຮ່ວມການ ເລືອກຕັ້ງແຫ່ງຊາດ